SA toeriste beseer in bomontploffingDie toerbus ná die ontploffing. (Foto: Twitter) Minstens 16 mense in ’n toerbus is Sondag beseer toe ’n bom langs die pad naby die Giza-piramides in die buitewyke van Kaïro in Egipte ontplof het. BBC berig die meeste van die toeriste in die voorval is Suid-Afrikaners. Niemand het in die voorval omgekom nie en die beserings wissel van gering tot matig. Die bom het naby die heining van ’n museum naby die piramides afgegaan en foto’s van die voorval wys hoe die toerbus se vensters weens die impak van die ontploffing aan skerwe gespat het. Volgens Al Jazeera is dit die tweede voorval binne ’n kwessie van ses maande waarin toeriste naby die piramides in ’n bomaanval betrokke is. Drie Viëtnamese toeriste en ’n plaaslike toergids is in Desember verlede jaar dood in ŉ soortgelyke voorval sowat vier kilometer van die piramides. Dit is nie in dié stadium duidelik wie vir die jongste bomaanval verantwoordelik is nie. Die toerbus ná die ontploffing. (Foto: Twitter)